Зинҳор Насрӣ

Зинҳор Насрӣ (Зинҳор Насриддинзода; 16 май 1999, деҳаи Искодар, ноҳияи Айнӣ) — барномасоз, соҳибкор, блогер, фаъоли иҷтимоӣ ва викинависи тоҷик. Ҳаммуассис ва мудири ширкати фанноварии «Navju», техноблогери сол (2023).

 Зиндагинома 
Зинҳор Насрӣ 16 майи соли 1999 дар деҳаи Искодари ноҳияи Айнӣ дар хонадоне илмдӯст шашумин фарзанд, ва аз ҳама хурдӣ ба дунё омадааст. Давраи наврасиаш дар шаҳри Душанбе сипарӣ шуда, мактаби № 50-и шаҳри Душанберо хатм кардааст. Вай айни хатми мактаб мехост, ки тарҷумон ё сафир шавад, аз ин рӯ, ихтисоси тарҷумони забони олмониро дар Донишгоҳи миллии Тоҷикистон омӯхт.

 Корнома 
Зинҳор Насрӣ фаъолияти барноманависиро аз даврони мактабӣ бо худомӯзӣ аз худ карда, чанд лоиҳаи худро дар даврони донишҷӯйи месозад.

Зинҳор соли 2017 ҳамроҳи дӯсташ Зубайдуллои Абдуқаюм лоиҳаи «Донишхона»-ро тарҳрезӣ намудаву муаррифӣ кард ва чун мутахассиси соҳаи IT шиноха шуд. «Донишхона» аз соли 2017 то 2019 аз ҷониби Кумитаи кор бо ҷавонон ва варзиш пуштибонӣ мешуд.

Соли 2020 бо Хайёми Сарахон ширкати фанноварии «Navju»-ро таъсис дода, ҳамчун ҳаммуассис ва мудири технологӣ фаъолият мекунад. Фаъолияти асосии ширкати «Navju» ба сохтани веб-сомонаҳо, барномаҳои мобилӣ, веб-платформаҳо мебошад.

Соли 2022 Зинҳор Насрӣ роҳбари Ассотсиатсияи стартапҳои Тоҷикистон интихоб шуда, то соли 2024 роҳбарии онро ба дӯш дошт.

Соли 2024 дар доираи ширкати «Navju» лоиҳаи абрии «Navju Cloud» — ро таъсис медиҳад, ки ба хариди домен ва хостинг, SSL-сертификат ва почтаи корпоративӣ барои муштариён пешниҳод мекунад.

 Блогинг 
Зинҳор Насрӣ фаъолияти блогерии худро аз оғози соли 2023 дар Инстаграм оғоз менамояд. Муҳтавои асосии блогҳояш ба омӯзиши фанноварӣ, лайфхакҳо дар самти барномаҳои мобилӣ ва қиссаву таърихи ширкатҳои фанноварии дунё мебошад. Зинҳор Насрӣ дар оғози фаъолияти блогерӣ таҳти никнейми «Zinhor Lifehack» баромад мекунад ва дертар соли 2024 онро ба «Zinhor Digital» иваз мекунад.

Соли 2023 дар маросими «Беҳтарин блогери 2023 сол», ки аз ҷониби Ассотсиатсияи блогерони Тоҷикистон баргузор гашт, Зинҳор Насрӣ ҳамчун «Техноблогери соли 2023» интихоб гашт.

Аз соли 2024 бо муассиси ширкати фанноварии Ливо Ҷаҳонгир Ҷалолов дар сабт ва баровардани подкастҳои якҷоя маслиҳад намуда, худи ҳамон сол дар якҷоягӣ 2 подкасти Youtube-и «Digital Millat» мебароранд.

 Викинависӣ 
Зинҳор Насрӣ аз соли 2019 ба викинависӣ шурӯъ намуда, соли 2021 расман бо ному насаби худ дар лоиҳаҳои Wikimedia сабти ном мекунад. Соли 2024 Зинҳор Насрӣ яке аз ташкилкунандагони асосии маросими «20-солагии Википедияи Тоҷикӣ» ба ҳисоб меравад. Сентябри ҳамон сол ӯ дар CEE Meetiing 2024 дар Истанбули Туркия аз номи Tajik Wikimedians User Group иштирок мекунад.

Соли 2025 дар Digital Fest 2025 Зинҳор Насрӣ оиди Викимедиа ва лоиҳаҳои он ва муҳим будани Википедия дар рушди забони тоҷикӣ баромад мекунад.

Аз апрели 2025 ӯ ҳамчун шахси калидӣ дар Tajik Wikimedians User Group барои 2 соли минбаъда интихоб мегардад.

 Ҷоизаҳо 
 Техноблогери сол (Душанбе, 2023)

 Эзоҳ